Михаил Лъкатник
България

chitanka.info

Едно голямо слънце

ни топли и ни свети.

То гали всяко зрънце,

дръвче, тревичка, цвете.

На двора с нас играе

и смее се, и тича.

За нас в сребро сияе,

защото ни обича!

Едно небе обширно

безкрай над нас синее.

То трябва да е мирно.

Там слънцето живее.

Там птиците се реят —

небето ги привлича

и кара ги да пеят,

защото ни обича!

Тук дом си всеки има

с небе и слънце ясно,

и майчица любима.

Тук всичко е прекрасно.

Тук дните волнокрили

на приказка приличат,

че майките ни мили

тъй много ни обичат.

Тук мама, дом и слънце,

небето с лента синя,

цветя и плод, и зрънце —

са нашата родина!

Бъл

        га

                ри

                        я, аз пея,

Бъл-га-ри-я, аз сричам,

защото я милея,

защото я обичам!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.